b'\n_START_ARTICLE_\nRde\xc4\x8di dren\n_START_SECTION_\nOpis\n_START_PARAGRAPH_\nRde\xc4\x8di dren je listopadni grm, ki v vi\xc5\xa1ino dose\xc5\xbee od 2 do 6 m in ima temne zeleno-rjave veje. Listi so enostavni in elipsaste oblike, dolgi od 4 do 8 cm in \xc5\xa1iroki med 2 in 4 cm. Na veje se name\xc5\xa1\xc4\x8deni nasprotno. Imajo 3 do 4 pare \xc5\xbeil, ki rastejo polkro\xc5\xbeno v obliki loka. Povr\xc5\xa1ina listov je dlakava, zgornja stran je zelena, spodnja p anekoliko bolj bledo zelena. Cvetovi so beli in imajo premer med 5 in 10 mm ter neprijeten vonj. V neprava kobulasta socvetja je zbranih do 50 cvetov. Socvetja dose\xc5\xbeejo premer med 3 in 5 cm. Oplajajo jih \xc5\xbeu\xc5\xbeelke, iz oplojenih cvetov pa se razvijejo \xc4\x8drne jagode s premerom med 5 in 8 mm. Znotraj plodov je po eno seme.\n_START_SECTION_\nEkologija\n_START_PARAGRAPH_\nRde\xc4\x8demu drenu ustrezajo alkalna, bogata in globoka ilovnata tla na apnencu. Potrebuje nekoliko ve\xc4\x8d vlage kot rumeni dren. Je svetloljubna vrsta, ki prenese le nekaj sence in je odporen proti mrazu. V Sloveniji raste do nadmorske vi\xc5\xa1ine 1000 metrov in pogosto tvori gozdni rob._NEWLINE_Naravno je raz\xc5\xa1irjen po ve\xc4\x8dini Evrope in zahodne Azije, kjer je najbolj pogost ob rekah in grapah. Razmno\xc5\xbeuje se iz korenin in s pomo\xc4\x8djo semen in lahko tvori gosto grmovje, obi\xc4\x8dajno skupaj s spremljevalnimi rastlinami (najpogosteje ga spremljajo navadni srobot, enovratni glog, divja jablana, \xc4\x8drni trn, malinjak in brestovolistna robida). Ponekod velja za invazivno vrsto.\n_START_SECTION_\nUporaba\n_START_PARAGRAPH_\nListi in plodovi rde\xc4\x8dega drena so hrana mnogo razli\xc4\x8dnim \xc5\xbeivalskim vrstam. Z listi se hranijo gosenice ve\xc5\xa1\xc4\x8de vrste Coleophora anatipennella. Plodovi so hrana razli\xc4\x8dnim vrstam ptic in nekaterim sesalcem. Zaradi velike priljubljenosti jagod med pticami, se rde\xc4\x8di dren pogosto uporablja v permakulturnem kmetovanju, da se z njim odvrne ptice od gojenih rastlin in privabi ptice, ki nato lovijo \xc5\xa1kodljive \xc5\xbeu\xc5\xbeelke._NEWLINE_Les ima podobne lastnosti kot les rumenega drena, je zelo gost in v vodi ne plava. Uporablja se ga za izdelavo razli\xc4\x8dnih izdelkov, med drugim za pu\xc5\xa1\xc4\x8dice, pohodne palice in drugo. Pu\xc5\xa1\xc4\x8dice, ki so jih na\xc5\xa1li na ledenodobnem lovcu \xc3\x96tziju, leta 1991, so bile izdelane iz lesa rde\xc4\x8dega drena.'